*A rendelet tervezet elfogadásához*

***az Mötv. 50. §-a alapján minősített többség*** *szükséges,*

*az előterjesztés nyilvános ülésen tárgyalható!*

*104. számú előterjesztés*

Bátaszék Város Önkormányzat Képviselő-testületének 2023. május 24-én

16 órakor megtartandó ülésére

Javaslat a közterületek elnevezésével, valamint a házszám-megállapítással kapcsolatos szabályokról szóló 16/2013 (VI.24.) önkormányzati rendelet módosítására

|  |
| --- |
| **Előterjesztő:** dr. Bozsolik Róbert polgármester**Készítette:** dr. Firle-Paksi Anna aljegyző**Törvényességi ellenőrzést végezte:** Takaróné dr. Mihó Beatrix jogi referens**Tárgyalja:**Pénzügyi és Gazdasági Bizottság 2023.03.23. |

**Tisztelt Képviselő-testület!**

2015. július 1. napjától létrehozásra került a központi címregiszter (KCR), amelynek célja, hogy a különböző nyilvántartásokban (ingatlan-nyilvántartás, lakcímnyilvántartás, postai címnyilvántartás stb.) párhuzamosan nyilvántartott címadatokat egyetlen nyilvántartásba egyesítse, az adatok naprakészek, pontosak legyenek.

Az ezzel kapcsolatos feladatok ellátása a központi címregiszterről és a címkezelésről szóló 345/2014. (XII. 23.) Korm. rendelet (a továbbiakban: Korm. rendelet) alapján az ingatlan fekvése szerint illetékes települési önkormányzat jegyzője a felelős a Korm. rendeletben meghatározott tevékenységek elvégzéséért. A Korm. rendelet **meghatározza azon ingatlanok körét, amelyeknek címmel kell rendelkezniük**, meghatározza a címkezelés folyamatát is, valamint a központi címregiszterbe (a továbbiakban: KCR) bejegyzett cím módosításának és törlésének szabályait is.

Bátaszéki Közös Önkormányzati Hivatal Hatósági Irodája a Korm. rendelet előírásai alapján hivatalból felülvizsgálja a bátaszéki ingatlanok címelemeit (házszám, épület, lakás megjelölése), és ahol szükséges, ott a címelemeket módosítja. Minden olyan esetben szükséges a módosítás, amikor az adott ingatlan címelemei nem felelnek meg a jogszabályban foglalt előírásoknak.

A felülvizsgálat nem csak a házszámmal nem rendelkező ingatlanok házszám megállapítására vonatkozik.Sajnálatos módon számos esetben - egyes ingatlanoknak az utca házszámozásának rendjébe történő beillesztése céljából - az újraszámozás elkerülhetetlen, az eddig akár évtizedek óta használt cím megváltozását jelentheti. Minden olyan esetben, amikor cím módosítására, javítására kerül sor, a címekben történt változásról a hivatal az érintett lakcímmel rendelkezőket írásban (megfelelő formában) tájékoztatja.

(Amennyiben a címkezelési eljárás eredményeképp lakcímváltozásra kerül sor a hivatal az érintett ingatlanba bejelentett személyek lakcímkártyájának cseréjéről automatikusan intézkedik. Ha a vállalkozás székhelyének, telephelyének címe is megváltozik, a címváltozásra vonatkozó bejelentési kötelezettség a vállalkozás képviselőjét terheli, ám a változást illeték és közzétételi költségtérítés megfizetése nélkül lehet bejelenteni a cégbíróságnak, ha a változás önkormányzati döntés alapján a cég székhelyének (telephelyének, fióktelepének) a cégjegyzékbe bejegyzett helységnév, utcanév, illetve házszám változására vonatkozik. A cég a változást annak bekövetkezését követő 180 napon belül köteles bejelenteni a cégbíróságnak.)

**A fenti folyamat során a hivatkozott Korm.rendeletet, valamint a települési önkormányzat helyi rendeletében foglaltak szükséges alkalmazni.**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdésének 3. pontjában foglaltak alapján a helyi közügyek, valamint a helyben biztosítható közfeladatok körében ellátandó helyi önkormányzati feladat a **közterületek,** valamint az önkormányzat tulajdonában álló közintézmény **elnevezése.** A Mötv. 143. § (3) bekezdésében felhatalmazást kap a települési önkormányzat, hogy rendeletben **állapítsa meg a közterületek elnevezésének**, valamint az elnevezésük megváltoztatására irányuló kezdeményezés **és a házszám-megállapítás szabályait.** A Mötv. 51. § (5) bekezdésében foglaltak alapján a közterület elnevezésének rendjét a települési önkormányzat rendeletben állapítja meg.

Bátaszék Város Önkormányzatának Képviselő-testülete a fent hivatkozott törvényi felhatalmazásnak eleget téve 2013-ban megalkotta a közterületek elnevezésével, valamint a házszám-megállapítással kapcsolatos szabályokról szóló 16/2013. (VI.24.) önkormányzati rendeletét (a továbbiakban: önk. rendelet).

2015. január 1. napjától módosult a Mötv. közterületek elnevezésére vonatkozó 14/A. § (1) bekezdése, miszerint minden **belterületi és olyan külterületi közterületet el kell nevezni, amely olyan ingatlanhoz vezet, amelyen az épített környezet alakításáról és védelméről szóló törvény szerinti épület található.**

Az önkormányzati rendeletben foglalt szabályozás módosítására, pontosítására, kiegészítésére lenne szükség, abból a célból, hogy a hivatal a Bátaszéken felülvizsgálat alatt álló címeket a hatályos jogszabályoknak megfelelően, valamint a legkisebb érdeksérelemmel járó módon, a lehető legkisebb változtatás elvének figyelembevételével rendezze.

A következő indokolás tartalmazza az egyes módosítási javaslatok okát.

***INDOKOLÁS***

**a közterületek elnevezésével, valamint a házszám-megállapítással kapcsolatos szabályokról szóló 16/2013 (VI.24.) önkormányzati rendelet módosításáról szóló rendelet-tervezethez**

**Általános indokolás:**

Az önkormányzati rendeletben foglalt szabályozás módosítására, pontosítására, kiegészítésére irányul a módosító javaslat, abból a célból, hogy a jegyző a településen felülvizsgálat alatt álló címeket a hatályos jogszabályoknak megfelelően, valamint a legkisebb érdeksérelemmel járó módon, a lehető legkisebb változtatás elvének figyelembevételével rendezze.

**Részletes indokolás**

**Az 1. §-hoz**

Magasabb szintű jogszabály meghatározza a szükséges értelmező rendelkezéseket, melyeket javasolt alkalmazni az egységes gyakorlat kialakításához.

**A 2. §-hoz**

A „meg” szövegrész elhagyásával a hatályos rendeletben egy elírás kijavításra kerül.

**A 3. §-hoz**

Egy szövegrész szakaszon belüli áthelyezésére került sor, annak könnyebb értelmezhetősége érdekében.

**A 4. §-hoz**

Magasabb szintű jogszabályváltozások következtében módosult a közterület elnevezésről szóló döntés közlésének rendje.

**Az 5. §-hoz**

(1) bekezdéshez: Indokolt a házszám megjelölésének pontosítása, a gyakorlat szerint javasolt az arab számmal való jelölés.

(2) bekezdéshez: A településen kialakult házszámozási renddel teljesen ellentétes a korábbi szabályozási rend a páros és páratlan oldal számozásával kapcsolatosan.

(3) bekezdéshez: Szükséges egy kisegítő szabály a házszámozások esetében, hiszen vannak olyan esetek, amikor a jelenleg hatályos jogszabályok szerint, nem megfelelő házszámmal ellátott ingatlant be kell illeszteni a már meglévő házszámozásba. Ezt a kisegítő lehetőséget biztosítja a módosítás.

**A 6. §-hoz**

Előfordul, hogy egy saroktelek megosztása során, úgy keletkezett egy új telek, hogy az, a megosztást követően, kizárólag az eredeti közterülettől eltérő közterületről közelíthető meg. Ezen problémával érintett ingatlanok házszámozása céljából javasolt a rendelet ezen szakasszal történő kiegészítése.

**A 7. §-hoz**

A módosítást indokolja, hogy a Központi címregiszter bevezetése óta a jegyző a címkezelési eljárást követően hivatalból intézkedik az új cím személyi adat- és lakcímnyilvántartáson történő átvezettetéséről. A felülvizsgált cím a rendszer által a földhivatal felé automatikusan továbbításra kerül. Az előzőekre tekintettel feleslegessé válik az ingatlan tulajdonosának kötelezése az új cím fenti nyilvántartásokon történő átvezettetésére.

**A 8. §-hoz**

Hatályba léptető rendelkezést tartalmaz.

***HATÁSVIZSGÁLAT***

**Társadalmi hatása:** A rendelet megalkotása elősegíti, támogatja Bátaszék településen a felülvizsgálat alatt álló címek szabályos megállapítását, ezzel elősegítve a lakosok lakcímeinek megnyugtató rendezését.

**Gazdasági hatása:** nincs

**Költségvetési hatása:** nincs

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** jogalkalmazási nehézségek

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség.

**Véleményeztetés:** Pénzügyi és Gazdasági Bizottság

**A fentiekre tekintettel javasoljuk az előterjesztés mellékletét képező rendelet-tervezet elfogadását.**